Wilhelm Conrad Rontgen ya iku penemu sinar X. Sinar X ya iku sinar kang bisa nyorot barang kang tutupan, kaya ta balung kang ana ing jero daging. Dhèwèké lair ing Lennep, Jerman, tanggal 27 Maret 1845. Wong tuwané ya iku pengusaha sandhangan, lan Rotgen ya iku anak suji-sijiné. Dhèwèké misuwur minangka pecinta alam lan petualang. Dhèwèké sekolah ana ing Walanda. Iki amarga kawit dhèwèké umur telung taun, wong tuwané pindah ana ing Apeldoorn, Walanda. Ing kéné, dhèwèké sekolah asrama ing Institut Martinus Herman van Doorn. Dhèwèké ora duwé prestasi apa-apa saliyané minangka nom-noman petualang. Taun 1862, dhèwèké mlebu sekolah teknik ing Utrecht, Walanda, nanging dhèwèké ditokke amarga diarani nggambar karikatur gurune. Kamangka dhèwèké ora tau nindakaké. Telung taun candhaké dhèwèké kasil anggoné mlebu Universitas Utrecht lan nyinaoni fisika. Nalika dhèwèké ngalih ana ing Swis lan mlebu ana ing Jurusan Rekayasa Mekanik Universitas Zurich, dhèwèké wiwit katon bisa ngwasani fisika.